<classify> JESHI la Polisi limesema mabasi ya abiria ya safari ndefu hayataruhusiwa kutembea usiku kutokana na sababu za kiusalama. Kamishna wa Operesheni na Mafunzo Makao Makuu ya Polisi, Liberatus Sabas aliwaambia waandishi wa habari jijini Dar es Salaam jana kwamba baada ya kukaa na kutafakari kuhusu suala hilo, Polisi imeamua kuchukua hatua kwa mabasi yanayotembea usiku. Kamishna Sabas alisema mabasi ya abiria yatakayoruhusiwa kutembea usiku ni ya njia ya Morogoro kwenda Dar es Salaam na Shinyanga kwenda Mwanza. Alisema mabasi ya abiria ambayo hayataruhusiwa kutembea usiku ni ya njia za Dar es Salaam Kahama Kigoma, Dar es Salaam Tabora Katavi, Kahama Geita Kagera, Kahama kwenda mikoa iliyopo mipakani na njia ya Dar es Salaam Tabora kwenda katika wilaya zake. Jeshi la Polisi limejipanga kikamilifu kwa kushirikiana na vyombo vingine vya Ulinzi na Usalama kulifanyia kazi suala hili na pale tutakapojiridhisha na hali ya usalama mabasi mengine yote yataruhisiwa kutembea usiku, alisema Kamishna wa Operesheni na Mafunzo wa Polisi. Julai 7, mwaka huu, Waziri wa Mambo ya Ndani ya Nchi, Kangi Lugola alipiga marufuku makamanda wa polisi wa mikoa nchini kuyazuia kusafiri usiku mabasi yanayotoka mikoa ya Kanda ya Ziwa kwenda Dar es Salaam au kurudi kwa kisingizio cha kuhofia kuvamiwa na majambazi. Lugola alisema Jeshi la Polisi lipo imara na kamwe haliwezi kucheka na majambazi wala kuwaonea huruma na kuanza kuwapangia muda gani mabasi yasafiri na yasisafiri. Alisema mabasi hayo yanapaswa kusafiri saa 24. Akizungumza katika mkutano wa hadhara Kijiji cha Namibu, Kata ya Neruma, Jimbo la Mwibara, Wilaya ya Bunda mkoani Mara, Lugola alisema mabasi yanayosafiri kutoka Kanda ya Ziwa kwenda Dar es Salaam yasizuiwe Morogoro na yanayotoka Dar es Salaam kwenda Kanda ya Ziwa yasizuiwe Shinyanga kwa sababu zinazodaiwa za kiusalama. Mimi ndiye Waziri wa Mambo ya Ndani ya Nchi, hatuwezi kupangiwa ratiba ya kusafiri na majambazi, Serikali ya Rais John Magufuli ipo imara, na polisi ipo imara, hivyo agizo hili ambalo pia niliwahi kulitoa lizingatiwe ipasavyo, niliagiza majambazi wote wasambaratishwe, asakwe mpaka jambazi wa mwisho, akamatwe kama kuku.Taarifa ya uhalifu zinaonesha Jeshi la Polisi limefanya kazi kubwa ya kupambana na uhalifu na hasa uhalifu wa majambazi, niliwahi kuagiza kipindi hiki si cha kuwa na huruma na majambazi, ni kipindi cha kuwashughulikia ili wananchi waishi kwa amani, alisema Lugola. Alisema nchi haiwezi kupangiwa na majambazi muda wa kufanya biashara na kusafiri, hivyo maelekezo aliyoyatoa kwa polisi ni kupambana na majambazi popote walipo nchini. Nimeelekeza magari yanayosafiri yasizuiwe Morogoro yanapopita muda wa usiku, saa nne usiku na kuendelea, yasizuiwe Shinyanga, ili majambazi wajue popote walipo Polisi wapo imara, alisema Lugola. Akizungumzia kuhusu makosa ya jinai, Kamishna Sabas alisema takwimu zinaonesha yamepungua kidogo. Aidha, imebainika kuwa makosa ya jinai nchini yamepungua katika kipindi cha mwaka mmoja uliopita, huku ikitangaza kujipanga kikamilifu kuhakikisha ulinzi na usalama wakati wa Mkutano wa 39 wa Jumuiya ya Maendeleo Kusini mwa Afrika SADC baadaye mwezi huu.Takwimu za makosa ya jinai zinaonesha kuwa makosa makubwa na madogo ya jinai kwa pamoja yamepungua kwa asilimia 1.0 kutoka makosa 141,847 kwa kipindi cha mwezi Aprili - Juni 2018 hadi makosa 140,385 kwa kipndi kama hicho yaani Aprili - Juni 2019, alisema. Aidha, alisema makosa ya usalama barabarani nayo yamepungua kwa makosa 78, 730 sawa na asilimia 10.9.Kwa upande wa matukio ya usalama barabarani, takwimu zinaonesha kuwa jumla ya matukio makubwa na madogo ya usalama barabarani 719, 258 yaliripotiwa katika kipindi cha mwezi Aprili - Juni 2018 ikilinganishwa na matukio 640,528 yaliyoripotiwa katika kipindi kama hicho 2019, alisema Sabas.Kuhusu nyara za serikali, alisema katika kipindi cha Aprili hadi Juni 2019, jumla ya nyara za wanyama mbali mbali 899 zenye thamani ya Sh bilioni 1.104 zikijumuisha watuhumiwa 267 zilikamatwa. Nyara hizo za serikali zilizokamatwa ni pamoja na ngozi za chui mbili, ngozi za simba mbili, vipande vya meno ya tembo 551, twiga wawili na nyati wawili, alisema. Aidha, alisema ulinzi wakati wa Mkutano wa 39 wa Jumuiya ya Maendeleo ya Nchi za Kusini mwa Afrika SADC utakaofanyika mwezi huu jijini Dar es Salaam utaimarishwa.Jeshi la Polisi nchini kwa kushirikiana na vyombo vingine vya ulinzi na usalama limejipanga kikamilifu kuimarisha ulinzi na usalama na kuhakikisha mkutano huo unafanyika kwa amani na utulivu, alisema Sabas akizungumzia mkutano huo ambao marais wa nchi hizo watakutana Agosti 17 na 18.  <topic>: KITAIFA 